SK Úradný vestník Európskej únie C 166/8

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 166/07

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„CHOSCO DE TINEO“

ES č.: ES-PGI-0005-0696-29.05.2008

CHZO ( X ) CHOP ( )

1. Názov:

„Chosco de Tineo“

2. Členský štát alebo tretia krajina:

Španielsko

3. Opis poľnohospodárskeho výrobku alebo potraviny:

3.1. Druh výrobku:

Trieda: 1.2 Mäsové výrobky (zohrievané, solené, údené atď.)

3.2. Opis výrobku, na ktorý sa vzťahuje názov uvedený v bode 1:

Mäsový výrobok z vybraných kusov bravčového mäsa, z roštenky a jazyka, okorenený soľou, mletou paprikou a cesnakom, zabalený do čreva prasaťa, ktoré mu dodáva jeho charakteristický tvar. Údi sa a suší v surovom stave.

Výrobok má zaoblený a nepravidelný tvar a jeho hmotnosť sa pohybuje od 500 g do 2 000 g. Je červenkastej farby, má pevnú konzistenciu a pri rozrezaní má charakteristický vzhľad, ktorý zreteľne prezrádza obsah rôznych kusov mäsa.

Obsahuje minimálne 40 % vlhkosti, menej ako 35 % tuku v sušine a viac ako 50 % proteínov v sušine.

Aróma a chuť výrobku sú typické pre údenú klobásu. Bývajú intenzívnejšie aj menej intenzívne v závislosti od toho, ako dlho bol výrobok údený. Výrobok je šťavnatý.

3.3. Suroviny (len pri spracovaných výrobkoch):

Používajú sa tieto kusy bravčového mäsa: minimálne 80 % roštenky a minimálne 15 % jazyka. Ako korenie sa používa soľ, mletá paprika a cesnak.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Výroba (výber, porciovanie surovín, miešanie, napĺňanie, údenie a sušenie) sa uskutočňuje v označenej zemepisnej oblasti.

Výrobok „chosco“ sa konzervuje údením. Na údenie sa používa suché drevo miestnych druhov stromov (dubu, brezy, buku alebo gaštanu). Pre danú oblasť je typická vysoká relatívna vlhkosť a tento postup uľahčuje vysušenie výrobku v týchto podmienkach.

Aby sa mohlo overiť, že všetky výrobné postupy a kvalita výrobku chráneného predmetným CHZO spĺňajú všetky príslušné požiadavky, musia výrobné podniky skompletizovať všetku potrebnú dokumentáciu a záznamy a poskytnúť ich k dispozícii regulačnému výboru. Táto dokumentácia zahrnuje:

— Záznamy o doručení surovín s podrobnosťami o dodávateľovi, dodacom liste alebo čísle faktúry, množstve, druhu výrobku a dátume doručenia. Výrobky sa identifikujú podľa šarže.

— Záznamy o výrobe s podrobnosťami o všetkých fázach výrobného procesu vrátane dátumov výroby, údenia a sušenia, uvádzajúce číslo (čísla) šarže základných surovín a číslo výrobnej šarže.

— Expedičné záznamy hotového výrobku uvádzajúce číslo šarže, dátum expedície, množstvo výrobku, dátum expedičného listu a miesto určenia.

— V záznamoch o šaržiach sa uvádza súvislosť medzi surovinou a konečným výrobkom na základe informácií z výrobných a expedičných záznamov, čím sa zaručuje vysledovateľnosť.

3.6. Špecifické pravidlá krájania, strúhania, balenia atď.:

Výrobok „chosco“ sa môže predávať nenakrájaný, v uvarenom alebo surovom stave. V súvislosti s klobásou „chosco“ v surovom stave neexistujú žiadne obmedzenia týkajúce sa balenia. Varená údenina „chosco“ sa však z dôvodov bezpečnosti potravín a zachovania kvality musí zabaliť. Zohrievanie totiž zmäkčuje črevo prasaťa, ktoré sa používa ako obal. Preto sa potom môže vplyvom vonkajších faktorov ľahšie poškodiť a počas manipulácie sa môže roztrhnúť. Musí sa preto pred expedíciou zabaliť vo výrobných priestoroch.

3.7. Osobitné pravidlá označovania:

Všetky výrobky „chosco“, ktoré sa predávajú ako CHZO „Chosco de Tineo“, musia byť bez ohľadu na spôsob prezentácie okrem obchodnej etikety označené aj osobitnou číslovanou zadnou etiketou, na ktorej je uvedený text „Indicación Geográfica Protegida ‚Chosco de Tineo‘ “ a logo, ktoré je totožné v prípade všetkých výrobcov. Táto etiketa sa musí na výrobok pripojiť pred jeho expedíciou, a to takým spôsobom, aby sa nedala opätovne použiť. Etiketa v troch možných farebných variantoch.

4. Stručné vymedzenie zemepisnej oblasti:

Výrobnú oblasť tvoria obce Allande, Belmonte de Miranda, Cangas del Narcea, Salas, Somiedo, Tineo, Valdés a Villayón na západe autonómnej oblasti Astúria (Španielsko), ktorá sa nachádza na severe Iberského polostrova a ohraničujú ju autonómne oblasti Kantábria, Kastília a León a Galícia.

Takto vymedzená oblasť predstavuje výrobnú oblasť, na ktorú sa vzťahuje CHZO.

5. Spojenie so zemepisnou oblasťou:

5.1. Špecifickosť zemepisnej oblasti:

Táto oblasť sa vyznačuje veľmi strmými svahmi, ktoré rozdeľujú krátky úsek od pobrežia k rozvodiam riek na dve zreteľne odlišné pásma.

Západné vnútrozemské pásmo, v ktorom sa nachádzajú menšie horské hrebene a priesmyky s orientáciou na juh a južné centrálne pásmo, ktoré sa rozprestiera na severe, kde sa nachádzajú pobrežné horské hrebene tiahnuce sa z východu na západ a úzky pobrežný pás.

Toto usporiadanie so svojim nerovným terénom, fyzickou geografiou plnou kontrastov a mnohými údoliami a horskými hrebeňmi, ktoré vrcholia v podobe Kantaberského pohoria (Cordillera Cantábrica) vytvára podnebie, ktoré počas roka prináša mnoho zrážok, mierne slnečné žiarenie a veľkú oblačnosť.

Okrem toho majú orografické podmienky a podnebie oblasti veľký vplyv na spôsob života obyvateľov týchto dedín, ktorí sa musia prispôsobovať miestnemu prostrediu.

Izolácia dedín počas dlhých zimných období a možnosť využívania prírodných zdrojov v lete na pasienkoch horských priesmykov viedli k tomu, že chov dobytka sa stal jedným z hlavných prostriedkov obživy. Vzhľadom na potrebu sebestačnosti, ktorá vyplýva z uvedených dôvodov, hrali ošípané rozhodujúcu úlohu a chovali sa vo všetkých dedinách. Ošípané totiž možno kŕmiť organickým odpadom, vedľajšími poľnohospodárskymi produktmi (kapustnými hlúbmi, reďkovkami, cukrovou repou, zhnitými jablkami) a lesnými plodmi (gaštanmi, bukvicami, divým porastom), ktoré sa v oblasti vyskytujú vo veľkých množstvách.

To je dôvodom, prečo sa chov ošípaných udržal. Išlo o keltské plemeno, ktorého vlastnosti umožnili najlepšie využitie zdrojov krajiny. Tieto plemená sa postupne začali nahrádzať vybranými produktívnejšími zvieratami, a aj keď tieto nie sú schopné splniť recyklačnú úlohu, ktorú plnili ošípané z keltského plemena, výrobné systémy sa prispôsobili. V súčasnosti sa v klobáse „Chosco de Tineo“ používa ich mäso, hoci ošípané vykŕmené v tejto oblasti sú pri výrobe tohto výrobku stále najoceňovanejšie.

Táto osobitná údenina pochádza z oblasti, kde boli k dispozícii potrebné suroviny. Súčasne vďačí za vznik aj výrobným metódam zodpovedajúcim miestnym podmienkam.

Vysoká relatívna vlhkosť zapríčinená atmosférickými podmienkami spolu s izoláciou obyvateľov počas zimných mesiacov viedli k vývoju osobitných opatrení na konzervovanie výrobku. V tomto prípade sa na konzervovanie a sušenie výrobku zvolila metóda údenia. Pôvodne sa používalo drevo z útesovca, ktorého výskyt je v danej oblasti vysoký. Vďaka tomu sa ušetrili iné miestne listnaté dreviny. Neskôr však útesovec nahradili, pretože sa prestali používať na iné účely. Tieto dreviny sa používajú dodnes a dodávajú výrobku arómu a chuť, ktoré sú s malými rozdielmi podobné chuti a aróme, ktorá vznikala pri použití útesovca.

Údenie sa aj dnes realizuje tradičnými metódami, hoci drevo sa už nezapaľuje na zemi, ale v panvici na žeravé uhlie alebo v iných prenosných zariadeniach známych pod názvom „cocinas de ahumado“ (údiaca pec). Výrobky „chosco“ sú ponechané v udiarňach („ahumaderos“) minimálne osem dní. Visia z tyčí upevnených na strechu alebo z rámov známych pod názvom „carros“.

Po údení nasleduje samotné sušenie. V tejto súvislosti by sa mal spomenúť aj význam kočovných pastierov kráv („vaqueiros de alzada“), ktorí žijú v určitých dedinách oblasti. Spravidla sa živili chovom dobytka a od apríla do októbra sa spolu s rodinami a s hospodárskymi zvieratami (vrátane ošípaných) sťahovali do hôr. Na tieto cesty si brávali aj „chosco“, ktoré používali ako typické jedlo horských pastvín. Proces výroby tejto údeniny sa tu osobitným spôsobom ukončil sušením vo vysokej nadmorskej výške. Ak sa tieto cesty neuskutočnili, sušenie prebiehalo v tradičnej, dobre vetranej konštrukcii s názvom „hórreo“. Dnes sušenie prebieha v priestoroch, ktoré poskytujú dobré vetranie minimálne osem dní, až kým sa nedosiahne požadovaný stupeň vlhkosti výrobku.

5.2. Špecifickosť výrobku:

„Chosco de Tineo“ sa vyrába výlučne z kusov bravčového mäsa, roštenky a jazyka, okorení sa a ručne zabalí do čreva ošípaných, údi sa a suší, čím získava vlastnosti, ktoré sa líšia od iných druhov údenín. Keď sa rozreže, zreteľne vidno rôzne kusy mäsa, ktoré sa použili. Mäso nesmie byť mleté.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou akosťou, povesťou alebo inou vlastnosťou výrobku (pre CHZO):

Osobitné vlastnosti výrobku „Chosco de Tineo“ vyplývajú z prírodného prostredia, v ktorom hral chov ošípaných významnú úlohu, ako aj zo špecifickej výrobnej metódy. Tá je na jednej strane výsledkom daždivého počasia a orografie, kvôli ktorej sú dediny na časť roka izolované. Na druhej strane ide vďaka vysoko kvalitným surovinám o osobitnú údeninu, ktorá je do veľkej miery vyhradená na špeciálne príležitosti.

Zo všetkých výrobkov, ktoré sa vyrábajú z porazených ošípaných je „chosco“ jedným z výrobkov s najdlhšou tradíciou vo vymedzenej oblasti. Výrobné metódy sa odovzdávali z generácie na generáciu, pričom si zachovali svoj remeselný charakter. Výrobok sa teší dobrej povesti, ktorú dokladá úcta obyvateľstva a odkazy v literatúre.

Odkazy existujú v textoch kláštorov v obci Obona (Tineo), Coriase (Cangas del Nancea) a Belmonte a tiež v miestnych predpisoch, ktoré spísali mestá a farnosti. Tieto odkazy odzrkadľujú dôležitosť chovu ošípaných v oblasti. V katastri nehnuteľností („Catastro de Ensenada“) je zaznamenané, že v oblasti bol v 18. storočí najvyšší počet ošípaných v Astúrii. O. Bellmunt a F. Canella vo svojej práci s názvom „Astúria“ z roku 1897 poukazujú na to, že chov ošípaných je jedným z hlavných zdrojov bohatstva. „Gran Enciclopedia Asturiana“ (Gijón, 1980) a J. E. Lamuño zdôrazňujú veľkosť známych týždňových trhov s ciciakmi v obci Tineo.

K najznámejším spracovateľom bravčového mäsa v danej oblasti sú spracovatelia v obci Tineo. Ich údeniny, predovšetkým „Chosco de Tineo“, sú najdôležitejšími potravinovými výrobkami oblasti. V druhej polovici 19. storočia O. Bellmunt a F. Canella vo svojej knihe „Astúria“ už odkazujú na výrobcov údenín v obci Valdés. Na začiatku 20. storočia bola obec Tineo miestom prvého závodu na výrobu údenín s názvom „La Asunción“.

Pôvod slova „chosco“ nie je známy. José Ántonio Fidalgo však prichádza s návrhom, že toto slovo pochádza z latinského „luscus“, ktoré znamená „jednooký“ alebo „takmer slepý“. Slovo je z „bable“, čiže zo západoasturského dialektu, ktorý je charakteristický pre juhozápadnú Astúriu (Tineo, Allande, Cangas del Narcea, atď.). V stredoveku sa názov „Tineo“ vzťahoval na okres rozprestierajúci sa od obce Cabruñana en Salas po obec Leitariegos, ktorá sa nachádza v horách. Okrem toho súčasná obec Cangas del Narcea bola do 19. storočia známa ako Cangas de Tineo.

V roku 1920 píše kronikár Claudio Zardaín v svojom diele „Remembranzas de antaño y hogaño de la villa de Tineo“ o výrobku „chosco“, ktorý sa tešil úspechu na miestnej slávnosti sv. Rocha.

V roku 1929 sa Dionisio Pérez (pod menom „Post — Thebussem“) vo svojej knihe „Guía del buen comer español“ zmienil, že „chosco“ je údenina, ktorá v obci Tineo predstavuje typický pokrm na deň sv. Rocha.

Lucas Pallarés píše vo svojom diele „Guía de Productos de la Tierra“ (Madrid, 1998), že „chosco“ je výborný výrobok, ktorý pochádza od vysokohorských pastierov („vaqueiros de alzada“).

V španielskom zozname tradičných výrobkov „Inventario Español de Productos Tradicionales“, ktorý vydalo ministerstvo poľnohospodárstva, rybolovu a potravín ako súčasť projektu „Euroterroirs“, ktorý financuje Európska únia, sa výrobok takisto spája s okresom Tineo, podľa ktorého má aj svoj názov „Chosco de Tineo“.

Aby si výrobok udržal fyzikálne a organoleptické vlastnosti, ktorým vďačí za svoju povesť, často sa vykonávajú analýzy. Kritériá charakterizujúce výrobok a výsledky analýzy sa uvádzajú v bode 3.2 tohto dokumentu a nesmie dochádzať k ich zmenám.

Každý rok obsahuje regionálna tlač správy o festivaloch a gastronomických dňoch organizovaných na počesť „Chosco de Tineo“.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

(1) Ú. v. EÚ L 93, 31.3.2006, s. 12.